Pielikums

 Zemkopības ministrijas

 24.04.2019

 rīkojumam Nr. 62

**Zivju fonda atzinības raksta nolikums**

**I. Vispārīgais jautājums**

1. Nolikums nosaka kārtību, kādā izvirza un izvērtē kandidātus Zivju fonda apbalvojumam – Zivju fonda atzinības rakstam "Par ieguldījumu Latvijas zivju resursu saglabāšanā un zivsaimniecības nozares attīstībā” (turpmāk – atzinības raksts), piešķir apbalvojumu, un kārtību, kādā pieņem lēmumu par apbalvošanu, kā arī apbalvojuma tehnisko un māksliniecisko aprakstu.

**II. Atzinības raksta piešķiršanas nosacījumi**

1. Atzinības raksta mērķis ir izteikt atzinību par nozīmīgiem darbiem vai nopelniem Latvijas zivju resursu saglabāšanā un zivsaimniecības nozares attīstībā, ievērojot Ministru kabineta 1995. gada 19. decembra noteikumos Nr. 388 „Zivju fonda nolikums” paredzētos atbalstāmo pasākumu virzienus.
2. Atzinības rakstu piešķir personām par nozīmīgu ieguldījumu un sasniegumiem:
	1. zivju resursu pavairošanā un atražošanā;
	2. zivju resursu aizsardzībā;
	3. zivsaimniecības zinātniski pētnieciskajā darbā;
	4. sabiedrības izglītošanā un informācijas atspoguļošanā plašsaziņas līdzekļos, popularizējot saudzīgu un ilgtspējīgu zivju resursu izmantošanu un zivsaimniecības nozari kopumā.
3. Atzinības rakstu pasniedz ne vairāk kā trīs personām viena kalendārā gada laikā.
4. Atzinības rakstu personai piešķir vienu reizi.
5. Atzinības rakstu pasniedz kopā ar naudas balvu 1298,70 *euro* apmērā. Lauku atbalsta dienests pirms naudas balvas izmaksas ietur iedzīvotāju ienākuma nodokli no balvas bruto summas un ieturēto nodokli pārskaita valsts budžetā.

**III. Apbalvojuma kandidātu izvirzīšanas kārtība**

1. Tiesības ieteikt personu apbalvošanai ar atzinības rakstu ir jebkurai fiziskai vai juridiskai personai, iesniedzot argumentētu pieteikumu, kurā aprakstīts apbalvošanai ierosinātās personas ieguldījums un sasniegumi šī nolikuma 3. punktā minētajās jomās.
2. Pieteikumu par personas apbalvošanu (turpmāk – ierosinājums) šī nolikuma 7. punktā minētā fiziskā vai juridiskā persona rakstiski iesniedz Zivju fonda padomes sekretariātam. Ierosinājumā norāda:
	1. pretendenta vārdu, uzvārdu, dzimšanas datus, dzīvesvietas adresi, amatu vai nodarbošanos, kā arī zinātnisko grādu un apbalvojumus, ja tādi ir;
	2. dzīves aprakstu (*Curriculum vitae*);
	3. vispusīgu to nopelnu aprakstu, par kuriem ierosina apbalvot konkrēto personu;
	4. iesniedzēja (vai iesniedzēju) vārdu, uzvārdu un, ja iesniedzējs ir juridiska persona, arī ieņemamo amatu.
3. Ierosinājumam var pievienot citu personu atsauksmes par apbalvošanai ieteikto personu.
4. Ierosinājumu par personas apbalvošanu ar atzinības rakstu var iesniegt vienu reizi kalendārajā gadā līdz 1. oktobrim.
5. Zivju fonda padomes sekretariāts pēc ierosinājuma saņemšanas rakstveidā paziņo par to ieteiktajam kandidātam un informē par tā tiesībām atteikties no iespējas kandidēt uz atzinības raksta piešķiršanu, kā arī dara zināmas kandidāta tiesības saistībā ar personas datu apstrādi.

**IV. Atzinības raksta kandidātu izvērtēšanas kārtība un lēmuma pieņemšana**

 **par atzinības raksta piešķiršanu**

1. Atzinības raksta kandidātus izvērtē un lēmumu par atzinības raksta piešķiršanu pieņem Zivju fonda padome, pirms tam aizpildot Zivju fonda padomes locekļa apliecinājumu (nolikuma 2.pielikums).
2. Ja Zivju fonda padome lemj par atzinības raksta piešķiršanu Zivju fonda padomes loceklim, attiecīgais Zivju fonda padomes loceklis balsojumā nepiedalās.
3. Izvērtējot kandidātus un lemjot par atzinības raksta piešķiršanas nepieciešamību, Zivju fonda padome:
	1. izvērtē ierosinājumā minēto un tam pievienoto informāciju par kandidātu;
	2. izvērtē Zivju fonda padomes locekļu rīcībā esošo informāciju par ieteikto kandidātu;
	3. ja nepieciešams, pieaicina ierosinājuma iesniedzēju vai citas personas informācijas sniegšanai par kandidātu;
	4. ja nepieciešams, pēc savas iniciatīvas lūdz atsauksmes par kandidātu un pieprasa citu papildinformāciju.
4. Zivju fonda padomes lēmumu par atzinības raksta piešķiršanu iekļauj attiecīgās Zivju fonda padomes sēdes protokolā.
5. Zivju fonda padomes sekretariāts 10 darbdienu laikā pēc lēmuma pieņemšanas par apbalvošanu rakstveidā paziņo apbalvojamai personai par tās apbalvošanu ar atzinības rakstu, informējot par atzinības raksta pasniegšanas laiku un vietu, kā arī citiem apbalvošanas apstākļiem.
6. Izdevumus atzinības raksta izgatavošanai un kopā ar to pasniedzamās naudas balvas apmaksai sedz no Zivju fonda valsts budžeta dotācijas līdzekļiem, ko Zivju fonda padome apstiprinājusi Zivju fonda administratīvo izdevumu apmaksai.

**V. Atzinības raksta pasniegšanas un atņemšanas,**

 **kā arī atteikšanās no atzinības raksta kārtība**

1. Atzinības rakstu apbalvojamai personai pasniedz zemkopības ministrs, Zivju fonda padomes vadītājs vai Zivju fonda padomes pilnvarota persona. Atzinības rakstā norāda tā piešķiršanas pamatojumu. Atzinības rakstu paraksta Zivju fonda padomes vadītājs.
2. Zivju fonda padome pieņem lēmumu nepasniegt atzinības rakstu personai, ja tā pirms atzinības raksta pasniegšanas iesniegusi Zemkopības ministrijā rakstveida iesniegumu par atteikšanos no atzinības raksta.
3. Zivju fonda padome var pieņemt lēmumu par atzinības raksta atņemšanu, ja apbalvotā persona ar spēkā stājušos tiesas spriedumu atzīta par vainīgu tīša noziedzīga nodarījuma izdarīšanā vai ir izdarījusi necienīgas darbības, par kurām Zivju fonda padomei nebija zināms, lemjot par apbalvojuma piešķiršanu.
4. Par atzinības raksta piešķiršanu, atņemšanu vai atteikšanos no tā Zivju fonda padomes sekretariāts izdara ierakstu attiecīgā apbalvojuma reģistrā, kurš ir Zivju fonda padomes sekretariāta pārziņā un kurā norāda apbalvojuma kārtas numuru, kā arī apbalvotās personas vārdu, uzvārdu, ieņemamo amatu vai nodarbošanos.

**VI. Apbalvojuma tehniskais un mākslinieciskais apraksts**

1. Atzinības raksts ir 295 x 210 milimetru liels, un to ierāmē vai arī tas ir ievietots atbilstoša lieluma vākos. Atzinības raksts 2012. gada 15. jūnijā ir reģistrēts Kultūras ministrijas Valsts institūciju un pašvaldību apbalvojumu reģistrā.

**VII. Personas datu apstrāde**

1. Atzinības raksta kandidātu vērtēšanas un apbalvojamās personas apbalvošanas nodrošināšanai tiek apstrādāti šādi personas dati:
	1. ierosinājumos norādītie personas dati;
	2. apbalvojamās personas bankas konta numurs un personas kods;
	3. attiecīgā gadījumā apbalvošanas ceremonijas laikā uzņemtās fotogrāfijas ar apbalvotajām personām, kuras tiek izvietotas Zemkopības ministrijas tīmekļvietnē.
2. Ierosinājumos norādītie atzinības raksta kandidātu personas dati nepieciešami atzinības raksta kandidātu izvērtēšanai atbilstoši izvirzītajiem kritērijiem un atzinības raksta saņēmēju noteikšanai.
3. Fotogrāfiju ievietošana Zemkopības ministrijas tīmekļvietnē nepieciešama, lai popularizētu atzinības rakstu un personas, kas veikušas ieguldījumu Latvijas zivju resursu saglabāšanā un zivsaimniecības nozares attīstībā.
4. Personas datu apstrādes tiesiskais pamats – sabiedrības interešu nodrošināšana.
5. Ierosinājumos norādīto personas datu apstrādi veic:
	1. Zemkopības ministrija;
	2. Lauku atbalsta dienests;
	3. Zivju fonda padome.
6. Atzinības raksta kandidātam vai apbalvojamai personai ir tiesības iebilst pret viņa personas datu apstrādi. Ja apbalvotā persona izsaka iebildumu pret fotogrāfiju, kurā viņš redzams, izvietošanu Zemkopības ministrijas tīmekļvietnē, Zemkopības ministrija neizmanto vai izņem no tīmekļvietnes fotogrāfiju ar konkrēto personu.